En ukendt mand risikerede sit eget liv, da han hoppede ud foran et tog og reddede en kun 17-årig kvinde fra at begå selvmord. Nu efterlyser politiet den unge helt

Kender du kvindens redningsmand? Så skriv til os! Send en SMS til 1224 eller e-mail til 1224@eb.dk

En 17-årig pige forsøgte fredag aften at tage sit eget liv ved at springe ud foran et gennemkørende tog på Hovedbanegården i Københaven.

Da toget var blot få meter fra at ramme pigen, sprang en ung, ukendt mand ned på sporene og trak pigen væk.

Dermed reddede han pigens liv.

Ved politiets ankomst var redningsmanden dog væk.

- Manden er en uden tvivl en helt, som fortjener stor ros. Han har desuden været udsat for en meget voldsom oplevelse, så vi vil gerne sikre os, at han er ok, siger politiassistent Jesper Sørensen fra Københavns Politi i en pressemeddelse.

Den unge mand beskrives som mellem 20-30 år og af etnisk dansk oprindelse. Han bar en mørk hue, grøn jakke samt en rygsæk.

Den voldsomme episode skete cirka klokken 18:45 mellem spor 4 og 5.

Henvendelser i sagen kan ske til Københavns Politi på 114.